CELEX: 32020Q0717(01)
Language: da
Date: 2020-05-26 00:00:00
Title: Afgørelse fra bestyrelsen for fællesforetagendet for brændselsceller og brint 2 af 26. maj 2020 om fastlæggelse af interne regler for anvendelse af begrænsninger på visse af de registreredes rettigheder i forbindelse med behandling af personoplysninger som led i fællesforetagendets virke

17.7.2020   
               
               
                  DA
               
               
                  Den Europæiske Unions Tidende
               
               
                  L 230/29
               
            
         AFGØRELSE FRA BESTYRELSEN FOR FÆLLESFORETAGENDET FOR BRÆNDSELSCELLER OG BRINT 2
         af 26. maj 2020
         om fastlæggelse af interne regler for anvendelse af begrænsninger på visse af de registreredes rettigheder i forbindelse med behandling af personoplysninger som led i fællesforetagendets virke
         BESTYRELSEN FOR FÆLLESFORETAGENDET FOR BRÆNDSELSCELLER OG BRINT 2 (i det følgende benævnt »FCH 2 JU«),
         der henviser til traktaten om Den Europæiske Unions funktionsmåde,
         der henviser til Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (1), særlig artikel 25,
         der henviser til Rådets forordning (EU) nr. 559/2014 af 6. maj 2014 om oprettelse af fællesforetagendet for brændselsceller og brint 2 (2), særlig artikel 7, stk. 3, litra r),
         der henviser til Den Europæiske Tilsynsførende for Databeskyttelses (»EDPS«) vejledning om artikel 25 i den nye forordning og interne regler,
         der efter at have konsulteret EDPS den 12. november 2019 i overensstemmelse med artikel 41, stk. 2, i forordning (EU) 2018/1725,
         der henviser til udtalelse fra EDPS af 18. december 2019, og
         ud fra følgende betragtninger:
         
                     (1)
                  
                  
                     FCH 2 JU udfører sine aktiviteter i overensstemmelse med forordning (EU) nr. 559/2014.
                  
               
                     (2)
                  
                  
                     I overensstemmelse med artikel 25, stk. 1, i forordning (EU) 2018/1725 bør begrænsninger for at anvende artikel 14-22, 35 og 36 samt artikel 4 i nævnte forordning, for så vidt bestemmelserne heri svarer til de rettigheder og forpligtelser, der er omhandlet i artikel 14-22, baseres på interne regler, der vedtages af FCH 2 JU, når disse ikke er baseret på retsakter, der er vedtaget på grundlag af traktaterne.
                  
               
                     (3)
                  
                  
                     Disse interne regler, herunder deres bestemmelser om vurderingen af, om en begrænsning er nødvendig og står i rimeligt forhold til formålene, bør ikke finde anvendelse, når en retsakt vedtaget på grundlag af traktaterne foreskriver en begrænsning af registreredes rettigheder.
                  
               
                     (4)
                  
                  
                     Hvor FCH 2 JU udfører sine forpligtelser med hensyn til registreredes rettigheder i henhold til forordning (EU) 2018/1725, skal de tage stilling til, om nogen af de undtagelser, der er fastsat i nævnte forordning, finder anvendelse.
                  
               
                     (5)
                  
                  
                     Inden for rammerne af sin administrative drift kan FCH 2 JU foretage administrative undersøgelser, gennemføre disciplinærsager, udføre indledende aktiviteter vedrørende tilfælde af potentielle uregelmæssigheder indberettet til OLAF, behandle whistleblowingsager, iværksætte (formelle og uformelle) procedurer til at forebygge chikane, behandle interne og eksterne klager, gennemføre interne revisioner, udføre undersøgelser på foranledning af den databeskyttelsesansvarlige i overensstemmelse med artikel 45, stk. 2, i forordning (EU) 2018/1725, og interne (IT-relaterede) sikkerhedsefterforskninger.
                  
               
                     (6)
                  
                  
                     FCH 2 JU behandler flere kategorier af personoplysninger, herunder hårde data (»objektive« data såsom identifikationsdata, kontaktoplysninger, faglige data, administrative oplysninger, data fra specifikke kilder, elektronisk kommunikations- og trafikdata) og/eller bløde data (»subjektive« data vedrørende sagen såsom argumenter, adfærdsdata, medarbejdervurderinger, præstations- og adfærdsdata samt data, der er knyttet til eller fremsat i forbindelse med genstanden for proceduren eller aktiviteten) (3).
                  
               
                     (7)
                  
                  
                     FCH 2 JU, repræsenteret ved sin administrerende direktør, fungerer som dataansvarlig, uanset yderligere uddelegering af den dataansvarliges rolle internt i FCH 2 JU, for at afspejle det operationelle ansvar for specifikke behandlingsaktiviteter vedrørende personoplysninger.
                  
               
                     8)
                  
                  
                     Personoplysningerne opbevares sikkert i et elektronisk miljø eller på papir, hvilket forhindrer ulovlig adgang eller overførsel af data til personer, der ikke har behov for denne viden. De behandlede personoplysninger opbevares ikke længere, end det er nødvendigt og passende for de formål, hvortil oplysningerne behandles, i den periode, der er angivet i FCH 2 JU's databeskyttelsesmeddelelser, privatlivserklæringer eller fortegnelser.
                  
               
                     (9)
                  
                  
                     De interne regler bør finde anvendelse på alle de behandlingsaktiviteter, som FCH 2 JU udfører i forbindelse med administrative undersøgelser, disciplinærsager, indledende aktiviteter vedrørende tilfælde af potentielle uregelmæssigheder indberettet til OLAF, whistleblowingprocedurer, (formelle og uformelle) procedurer i sager om chikane, behandling af interne og eksterne klager, interne revisioner, undersøgelser udført af den databeskyttelsesansvarlige i overensstemmelse med artikel 45, stk. 2, i forordning (EU) 2018/1725, (IT-relaterede) sikkerhedsefterforskninger, der gennemføres internt eller med ekstern deltagelse (f.eks. af CERT-EU).
                  
               
                     (10)
                  
                  
                     De bør gælde for behandlingsaktiviteter, der udføres, før ovennævnte procedurer indledes, under disse procedurer og i forbindelse med, at opfølgningen på udfaldet af disse procedurer overvåges. Herunder bør også omfattes FCH 2 JU's bistand til og samarbejde med nationale myndigheder og internationale organisationer ud over FCH 2 JU's administrative undersøgelser.
                  
               
                     (11)
                  
                  
                     I de tilfælde, hvor disse interne regler gælder, skal FCH 2 JU give begrundelser, der forklarer, hvorfor begrænsningerne er strengt nødvendige og forholdsmæssige i et demokratisk samfund og respekterer det væsentlige indhold af de grundlæggende rettigheder og friheder.
                  
               
                     (12)
                  
                  
                     Inden for disse rammer er FCH 2 JU forpligtet til i videst muligt omfang at respektere de registreredes grundlæggende rettigheder under ovennævnte procedurer, navnlig de, der vedrører retten til information, indsigt og berigtigelse, retten til sletning, begrænsning af behandling, retten til underretning om et brud på persondatasikkerheden til den registrerede eller kommunikationsfortrolighed som fastsat i forordning (EU) 2018/1725.
                  
               
                     (13)
                  
                  
                     FCH 2 JU kan dog være forpligtet til at begrænse oplysningerne til den registreredes og andre registreredes rettigheder for at beskytte især sine egne undersøgelser, andre offentlige myndigheders undersøgelser og sager samt andre personers rettigheder vedrørende EMCDDA's undersøgelser eller andre procedurer.
                  
               
                     (14)
                  
                  
                     FCH 2 JU kan således begrænse informationen med det formål at beskytte undersøgelsen og andre registreredes grundlæggende rettigheder og frihedsrettigheder.
                  
               
                     (15)
                  
                  
                     FCH 2 JU bør lejlighedsvis overvåge, at de betingelser, der ligger til grund for begrænsningen, gælder, og ophæve begrænsningen, hvis de ikke længere gælder.
                  
               
                     (16)
                  
                  
                     Den dataansvarlige bør informere den databeskyttelsesansvarlige på tidspunktet for udsættelse og under revisionerne.
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            
               1.   Med denne afgørelse fastlægges regler vedrørende betingelserne for, hvornår FCH 2 JU inden for rammerne af de procedurer, der er fastsat i stk. 2, må begrænse anvendelsen af de rettigheder, der er fastsat i artikel 14-21, 35 og 36 samt artikel 4, efter artikel 25 i forordning (EU) 2018/1725.
            
            
               2.   Inden for rammerne af FCH 2 JU's administrative funktionsmåde finder denne afgørelse anvendelse på programkontorets behandlingsaktiviteter vedrørende personoplysninger i forbindelse med administrative undersøgelser, disciplinærsager, indledende aktiviteter vedrørende tilfælde af potentielle uregelmæssigheder indberettet til OLAF, behandling af whistleblowingsager, (formelle og uformelle) procedurer for forebyggelse af chikane, behandling af interne og eksterne klager, udførelse af interne revisioner, de undersøgelser, der udføres af den databeskyttelsesansvarlige i overensstemmelse med artikel 45, stk. 2, i forordning (EU) 2018/1725, og (IT-relaterede) sikkerhedsundersøgelser, der gennemføres internt eller med ekstern deltagelse (f.eks. af CERT-EU).
            
            
               3.   De pågældende datakategorier er hårde data (»objektive« data såsom identifikationsdata, kontaktdata, faglige data, administrative oplysninger, data fra specifikke kilder, elektronisk kommunikations- og trafikdata) og bløde data (»subjektive« data, der vedrører sager, såsom argumenter, adfærdsdata, data fra udviklingssamtaler, præstations- og adfærdsdata samt data, der er knyttet til eller fremsat i forbindelse med genstanden for proceduren eller aktiviteten).
            
            
               4.   Hvor FCH 2 JU udfører sine forpligtelser med hensyn til registreredes rettigheder i henhold til forordning (EU) 2018/1725, skal de tage stilling til, om nogen af de undtagelser, der er fastsat i nævnte forordning, finder anvendelse.
            
            
               5.   På de betingelser, der er fastsat i denne afgørelse, kan begrænsningerne gælde følgende rettigheder: oplysninger til de registrerede, ret til indsigt, berigtigelse, sletning, begrænsning af behandling, underretning om et brud på persondatasikkerheden til en registreret eller fortroligheden af kommunikation.
            
         
         
            Artikel 2
            Specifikation af den dataansvarlige
            Den dataansvarlige med hensyn til behandlingsaktiviteter er FCH 2 JU, der er repræsenteret ved dets administrerende direktør, som kan uddelegere den dataansvarliges funktion. De registrerede informeres om den delegerede dataansvarlige via de databeskyttelsesmeddelelser eller fortegnelser, der offentliggøres på FCH 2 JU's websted og/eller intranet.
         
         
            Artikel 3
            Specifikation af sikkerhedsforanstaltninger
            
               1.   FCH 2 JU skal gennemføre følgende sikkerhedsforanstaltninger til hindring af misbrug eller ulovlig adgang eller overførsel af personoplysninger (4):
               
                           a)
                        
                        
                           Papirdokumenter opbevares i sikrede skabe, som kun autoriserede medarbejdere har adgang til.
                        
                     
                           b)
                        
                        
                           Alle elektroniske oplysninger opbevares i en sikker IT-anordning i henhold til FCH 2 JU's sikkerhedsstandarder såvel som i specifikke elektroniske mapper, som kun er tilgængelige for autoriseret personale. Passende adgangsniveauer fastsættes individuelt.
                        
                     
                           c)
                        
                        
                           Databasen er beskyttet af en adgangskode med et fælles indlogningssystem og tilsluttes automatisk brugerens ID og adgangskode. Det er strengt forbudt at udskifte brugere. E-fortegnelser føres sikkert for at garantere, at de deri indeholdte oplysninger forbliver fortrolige og private.
                        
                     
                           d)
                        
                        
                           Alle personer, der har adgang til oplysningerne, er bundet af tavshedspligt.
                        
                     
            
               2.   Opbevaringsperioden for de personoplysninger, der er omhandlet i artikel 1, stk. 3, er ikke længere end nødvendig og er hensigtsmæssig for det formål, hvortil oplysningerne behandles. Den er under ingen omstændigheder længere end den opbevaringsperiode, der fremgår af de databeskyttelsesmeddelelser, privatlivserklæringer eller fortegnelser, der er omhandlet i artikel 6.
            
            
               3.   Hvor FCH 2 JU påtænker at gøre en begrænsning gældende, vægtes risikoen for den registreredes grundlæggende rettigheder og frihedsrettigheder, især i forhold til risikoen for andre registreredes grundlæggende rettigheder og frihedsrettigheder og risikoen for at undergrave FCH 2 JU's undersøgelser eller procedurer, f.eks. ved at ødelægge beviser. Risiciene for den registreredes rettigheder og frihedsrettigheder vedrører primært, men er ikke begrænset til, omdømmemæssige risici og risici for retten til forsvar og retten til at blive hørt.
            
         
         
            Artikel 4
            Begrænsninger
            
               1.   Begrænsninger anvendes kun af FCH 2 JU for at sikre:
               
                           a)
                        
                        
                           medlemsstaternes nationale sikkerhed, offentlige sikkerhed og forsvar
                        
                     
                           b)
                        
                        
                           forebyggelse, efterforskning, afsløring og retsforfølgning af strafbare handlinger eller fuldbyrdelse af strafferetlige sanktioner, herunder beskyttelse mod og forebyggelse af trusler mod den offentlige sikkerhed
                        
                     
                           c)
                        
                        
                           andre vigtige målsætninger i forbindelse med beskyttelse af Unionens eller en medlemsstats generelle samfundsinteresser, navnlig målene med Unionens fælles udenrigs- og sikkerhedspolitik eller Unionens eller en medlemsstats væsentlige økonomiske eller finansielle interesser, herunder valuta-, budget- og skatteanliggender, folkesundhed og social sikkerhed
                        
                     
                           d)
                        
                        
                           EU-institutioners og -organers interne sikkerhed, herunder deres elektroniske kommunikationsnetværk
                        
                     
                           e)
                        
                        
                           forebyggelse, efterforskning, afsløring og retsforfølgning i forbindelse med brud på etiske regler for lovregulerede erhverv
                        
                     
                           f)
                        
                        
                           kontrol-, tilsyns- eller reguleringsfunktioner, herunder opgaver af midlertidig karakter, der er forbundet med offentlig myndighedsudøvelse i de tilfælde, der er omhandlet i litra a)-c)
                        
                     
                           g)
                        
                        
                           beskyttelse af den registreredes eller andres rettigheder og frihedsrettigheder
                        
                     
                           h)
                        
                        
                           håndhævelse af civilretlige krav.
                        
                     
            
               2.   Som en specifik anvendelse af formålene beskrevet i stk. 1 herover kan FCH 2 JU begrænse rettighederne under følgende omstændigheder:
               
                           a)
                        
                        
                           i forbindelse med personoplysninger, der er udvekslet med Kommissionens tjenestegrene eller andre EU-institutioner, -organer, -agenturer og -kontorer
                           hvis Kommissionens tjenestegren, EU-institutionen, -kontoret eller -agenturet er berettiget til at begrænse udøvelsen af disse rettigheder på grundlag af andre retsakter, som omhandlet i artikel 25 i forordning (EU) 2018/1725, eller i overensstemmelse med kapitel IX i samme forordning eller med de grundlæggende retsakter for andre EU-institutioner, -organer, -agenturer og -kontorer
                           hvis formålet med en sådan begrænsning af Kommissionens tjenestegren, EU-institutionen, -kontoret eller -agenturet ville blive bragt i fare, dersom FCH 2 JU ikke skulle pålægge en tilsvarende begrænsning med hensyn til de samme personoplysninger
                        
                     
                           b)
                        
                        
                           i forbindelse med personoplysninger, der er udvekslet med medlemsstaternes kompetente myndigheder
                           hvis medlemsstaternes kompetente myndigheder er berettiget til at begrænse udøvelsen af disse rettigheder på grundlag af retsakter, der er omhandlet i artikel 23 i Europa-Parlamentets og Rådets forordning (EU) 2016/679 (5), eller i henhold til nationale foranstaltninger til gennemførelse af artikel 13, stk. 3, artikel 15, stk. 3, eller artikel 16, stk. 3, i Europa-Parlamentets og Rådets direktiv (EU) 2016/680 (6)
                           
                           hvis formålet med en sådan begrænsning af den kompetente myndighed ville blive bragt i fare, dersom FCH 2 JU ikke skulle pålægge en tilsvarende begrænsning med hensyn til de samme personoplysninger
                        
                     
                           c)
                        
                        
                           i forbindelse med personoplysninger, der er udvekslet med tredjelande eller internationale organisationer, hvis der er klare beviser på, at udøvelsen af disse rettigheder og forpligtelser kan bringe FCH 2 JU's samarbejde med tredjelande eller internationale organisationer i fare.
                           Inden der anvendes begrænsninger i de tilfælde, som er nævnt i første afsnit, litra a) og b), skal FCH 2 JU høre de relevante tjenestegrene i Kommissionen, EU's institutioner, organer, agenturer, kontorer eller de kompetente myndigheder i medlemsstaterne, medmindre det står klart for FCH 2 JU, at anvendelsen af en begrænsning er fastsat i en af de retsakter, der er nævnt i disse litraer.
                        
                     
         
         
            Artikel 5
            Begrænsninger af registreredes rettigheder
            
               1.   I behørigt begrundede tilfælde og på de betingelser, der er fastsat i denne afgørelse, kan den dataansvarlige i forbindelse med de behandlingsaktiviteter, der er fastsat i stk. 2, for så vidt det er nødvendigt og forholdsmæssigt, begrænse følgende rettigheder:
               
                           a)
                        
                        
                           ret til information
                        
                     
                           b)
                        
                        
                           ret til indsigt
                        
                     
                           c)
                        
                        
                           ret til berigtigelse, sletning og begrænsning af behandling
                        
                     
                           d)
                        
                        
                           ret til underretning om brud på persondatasikkerheden til den registrerede
                        
                     
                           e)
                        
                        
                           ret til fortrolighed af elektronisk kommunikation.
                        
                     
            
               2.   I overensstemmelse med artikel 25, stk. 2, litra a), i forordning (EU) 2018/1725 kan den dataansvarlige i behørigt begrundede tilfælde og på de betingelser, der er fastsat i denne afgørelse, begrænse rettighederne i forbindelse med følgende behandlingsaktiviteter:
               
                           a)
                        
                        
                           udførelse af administrative undersøgelser og disciplinærsager
                        
                     
                           b)
                        
                        
                           indledende aktiviteter i forbindelse med sager om potentielle uregelmæssigheder indberettet til OLAF
                        
                     
                           c)
                        
                        
                           whistleblowingprocedurer
                        
                     
                           d)
                        
                        
                           (formelle og uformelle) procedurer i sager om chikane (7)
                           
                        
                     
                           e)
                        
                        
                           behandling af interne og eksterne klager
                        
                     
                           f)
                        
                        
                           interne audit
                        
                     
                           g)
                        
                        
                           de efterforskninger, som den databeskyttelsesansvarlige har iværksat i henhold til artikel 45, stk. 2, i forordning (EU) 2018/1725
                        
                     
                           h)
                        
                        
                           (IT-relaterede) sikkerhedsefterforskninger gennemført internt eller med ekstern deltagelse (f.eks. af CERT-EU)
                        
                     
                           i)
                        
                        
                           inden for rammen af proceduren for tilskudsforvaltning eller offentligt udbud, efter udløbet af fristen for indsendelse af forslag eller udbudsansøgningerne (8).
                        
                     Begrænsningen finder fortsat anvendelse, så længe bevæggrundene derfor finder anvendelse.
            
            
               3.   Hvis FCH 2 JU helt eller delvist begrænser anvendelsen af rettighederne i stk. 1 træffer det de foranstaltninger, der er fastsat i artikel 6 og 7 i denne afgørelse.
            
            
               4.   Hvor de registrerede anmoder om indsigt i deres personoplysninger i forbindelse med en eller flere specifikke sager eller en bestemt behandling i overensstemmelse med artikel 17 i forordning (EU) 2018/1725, begrænser FCH 2 JU sin vurdering af anmodningen til kun at omfatte sådanne personoplysninger.
            
         
         
            Artikel 6
            Begrænsningernes nødvendighed og proportionalitet
            
               1.   Enhver begrænsning som beskrevet i artikel 5 skal være nødvendig og forholdsmæssig under hensyntagen til de risici, den medfører for de registreredes rettigheder og frihedsrettigheder, og respektere det væsentlige indhold af de grundlæggende rettigheder og frihedsrettigheder i et demokratisk samfund.
            
            
               2.   Hvis anvendelsen af en begrænsning overvejes, foretages der en nødvendigheds- og proportionalitetstest baseret på de nuværende regler. Vurderingen foretages inden for rammerne af den periodiske gennemgang, efterfulgt af en vurdering af, hvorvidt begrænsningens faktuelle og lovmæssige grundlag stadig finder anvendelse. Den dokumenteres gennem en intern vurderingsnote med henblik på ansvarlighed fra sag til sag.
            
            
               3.   Begrænsningerne er midlertidige og ophæves, så snart de omstændigheder, der berettiger dem, ikke længere gælder. Navnlig hvis det fastslås, at udøvelsen af den begrænsede ret ikke længere ville ophæve virkningen af den indførte begrænsning eller have en negativ indvirkning på andre registreredes rettigheder eller frihedsrettigheder.
               FCH 2 JU foretager en fornyet gennemgang af anvendelsen af begrænsningen hvert halve år fra dens vedtagelse og ved afslutningen af den relevante bevisoptagelse, procedure eller efterforskning. Derefter vurderer den dataansvarlige med seks måneders mellemrum, om der er behov for at opretholde en eventuel begrænsning.
            
            
               4.   Hvor FCH 2 JU helt eller delvist anvender begrænsningerne i nærværende afgørelses artikel 5, registrerer det årsagerne til begrænsningen og retsgrundlaget i overensstemmelse med stk. 1, herunder en vurdering af, om begrænsningen er nødvendig og forholdsmæssig.
               Fortegnelsen og i givet fald de dokumenter, der indeholder de underliggende faktiske og retlige elementer, registreres. De stilles til rådighed for Den Europæiske Tilsynsførende for Databeskyttelse på dennes anmodning.
            
         
         
            Artikel 7
            Pligt til underretning
            
               1.   De i artikel 31 i forordning (EU) 2018/1725 omhandlede databeskyttelsesmeddelelser, privatlivserklæringer eller fortegnelser, som FCH 2 JU offentliggør på sit websted og/eller intranet for at informere de registrerede om deres rettigheder inden for rammerne af en given procedure, indeholder information om den potentielle begrænsning af disse rettigheder. Informationen redegør for, hvilke rettigheder der kan begrænses, årsagerne hertil og den potentielle varighed.
               Med forbehold af bestemmelserne i artikel 6, stk. 4, underretter FCH 2 JU, hvor det er forholdsmæssigt, også enkeltvis alle registrerede, der anses for at være berørt af den konkrete behandlingsaktivitet, uden unødigt ophold og skriftligt om deres rettigheder vedrørende nuværende eller fremtidige begrænsninger.
            
            
               2.   Hvis FCH 2 JU helt eller delvist begrænser anvendelsen af rettighederne i artikel 5, underretter det den pågældende registrerede om begrænsningen og om den væsentligste årsag hertil samt om muligheden for at indgive en klage til Den Europæiske Tilsynsførende for Databeskyttelse eller for at indbringe sagen for Den Europæiske Unions Domstol.
               Den bestemmelse om underretning, der er omhandlet i stk. 2, kan udsættes, udelades eller afvises, hvis den ville ophæve virkningen af begrænsningen, jf. artikel 25, stk. 8, i forordning (EU) 2018/1725.
            
         
         
            Artikel 8
            Den databeskyttelsesansvarliges evaluering
            
               1.   FCH 2 JU underretter uden unødig forsinkelse FCH 2 JU's databeskyttelsesansvarlige (»den databeskyttelsesansvarlige«), når den dataansvarlige begrænser anvendelsen af de registreredes rettigheder eller forlænger begrænsningen i overensstemmelse med denne afgørelse. Den dataansvarlige giver den databeskyttelsesansvarlige adgang til den fortegnelse, som indeholder en vurdering af, om begrænsningen er nødvendig og forholdsmæssig, og dokumenterer datoen for underretningen af den databeskyttelsesansvarlige i fortegnelsen.
            
            
               2.   Den databeskyttelsesansvarlige kan skriftligt anmode den dataansvarlige om på ny at gennemgå anvendelsen af begrænsningerne. Den dataansvarlige underretter skriftligt den databeskyttelsesansvarlige om udfaldet af den fornyede gennemgang, der anmodes om.
            
            
               3.   Den databeskyttelsesansvarlige involveres gennem hele proceduren. Den dataansvarlige underretter den databeskyttelsesansvarlige, når begrænsningen er blevet ophævet.
            
         
         
            Artikel 9
            Ikrafttræden
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 26. maj 2020.
            
               
                  På vegne af bestyrelsen for FCH 2 JU
               
               Valérie BOUILLON-DELPORTE
               
                  Bestyrelsesformand
               
            
         
         
            (1)  EUT L 295 af 21.11.2018, s. 39.
         
            (2)  EUT L 169 af 7.6.2014, s. 108.
         
            (3)  I tilfælde af fælles dataansvar behandles dataene i overensstemmelse med det formål og de midler, der er fastsat i den relevante aftale mellem de fælles dataansvarlige, jf. artikel 28 i forordning (EU) 2018/1725.
         
            (4)  Denne liste er ikke udtømmende.
         
            (5)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (6)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).
         
            (7)  Denne behandlingsaktivitet finder ikke anvendelse på artikel 5, stk. 1, litra d).
         
            (8)  Denne behandlingsaktivitet finder kun anvendelse på artikel 5, stk. 1, litra c).